LeBron James, superstarul echipei Los Angeles Lakers, a devenit sâmbătă seara primul jucător din istorie care a atins bariera de 40.000 de puncte înscrise în campionatul profesionist nord-american de baschet (NBA), informează AFP.
"King James" a reuşit această performanţă în cursul meciului pierdut în faţa formaţiei Denver Nuggets, campioana en titre a NBA (scor 114-124).
În februarie 2023, LeBron James reuşise să doboare recordul de puncte al legendarului Kareem Abdul-Jabbar (38.390 pct).
Sâmbătă, el a înscris 26 de puncte în partida cu Denver Nuggets şi a ajuns la un total de 40.017 puncte, devenind astfel primul baschetbalist care depăşeşte această barieră.
La 39 de ani, LeBron James este cel mai vârstnic jucător care evoluează în prezent în NBA, dar continuă să impresioneze prin evoluţiile sale, apropiindu-se de o medie de 25 de puncte pe meci în cel de-al 21-lea său sezon în baschetul profesionist american.